IMH บวก 5% โบรกฯชี้ Q1 รายได้พุ่ง “ยอดรักษา-ชุดตรวจ ATK” หนุน ชูเป้า 25.75 บ.
IMH บวก 5% โบรกฯชี้ Q1 รายได้พุ่ง “ยอดรักษาผู้ป่วยเพิ่ม-ชุดตรวจ ATK” หนุน หลังโอมิครอนระบาดหนัก ปรับประมาณการกำไรปี 65 แตะ 441 ลบ. ชูเป้า 25.75 บ.
12 ม.ค. 2565

ผู้สื่อข่าวรายงานว่า วันนี้ (12 ม.ค. 2565) ราคาหุ้น บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ณ เวลา 10:54 น. อยู่ที่ระดับ 19.20 บาท บวกไป 1.00 บาท หรือขึ้นไป 5.49% โดยทำจุดสูงสุดที่ระดับ 19.50 บาท และทำจุดต่ำสุดที่ระดับ 18.30 บาท ด้วยมูลค่าซื้อขาย 94.30 ล้านบาท

บล.ฟิลลิป ระบุในบทวิเคราะห์แนะนำ “ซื้อ” IMH ให้ราคาเป้าหมาย 25.75 บาท โดยคาดการณ์แนวโน้มแนวโน้มไตรมาส 1 ปี 2565-ไตรมาส 2/2565 ได้ Sentiment บวก หรือปัจจัยหนุนเพิ่มจากการแพร่ระบาดของโควิดสายพันธุ์โอมิครอนหนุนรายได้ ตรวจ COVID-19 และคนกลับเข้าใช้ รพ.เพิ่มมากขึ้น รวมถึงมีรายได้จากจำหน่ายชุดตรวจโควิดแบบใหม่ “Flowflex” ATK ซึ่งมีความไวในการตรวจจับไวรัสโควิด 6 สายพันธุ์ โดยเฉพาะโอมิครอนได้อย่างรวดเร็วสามารถสกัดการแพร่ระบาดได้ บวกกับการกลับมาเปิด ( Re-Opening) ศูนย์พักคอยเขตราษฏร์บูรณะฯ จำนวน 200 เตียงสนาม และ 9 เตียงความดันลบ ซึ่งเปิด ให้บริการไป เมื่อวันที่ 9 ม.ค. ที่ผ่านมา
ทั้งนี้จากปัจจัยบวกข้างต้น ทางฝ่ายปรับประมาณการกำไรปี 2565 ขึ้นเป็น 441 ล้านบาท เพิ่มขึ้น 7.6% เมื่อเทียบกับช่วงเดียวกันของปีก่อน ตามสมมติฐานรายได้ที่ 1,154 ล้านบาท เพิ่มขึ้น 24.6% เมื่อเทียบกับงวดเดียวกันของปีก่อน โดยยังไม่รวม 1) M&amp;A รพ. ขนาด 100 เตียง คาดชัดเจนในไตรมาส 1 ปี 2565 และ 2) ก่อสร้างรพ.ใหม่ ทั้งนี้มีแผนจะนำ รพ.ประชาพัฒน์ (บ.ลูก) เข้าจดทะเบียนในตลาดไตรมาส 4/2565 เพื่อใช้ขยายรพ.ต่อเป็นบวกต่อธุรกิจระยะยาว